Újabb pályázatot nyert a Bük, Bükfürdő Közhasznú Turisztikai Egyesület

**2013. év második felében a Helyi Vidékfejlesztési Stratégiák – LEADER fejezetének végrehajtásához nyújtott be pályázatot a büki TDM szervezet, amelyet pozitívan bíráltak el. A nettó 14 955 000 Ft pályázati forrást elsősorban marketing-eszközökre fordítjuk, de szeretnénk a város infrastruktúrájához is hozzájárulni, valamint a pályázati támogatásból programokat szervezni.**

Támogatást nyertünk - a városlakók és a Bükre érkező vendégek által is kedvelt sportanimációs szolgáltatásra és a legkisebbekre is gondolva mesevonat bábelőadásra.

Terveink között szerepel egy termelői piac meghonosítása Bükön, amelyhez 10 darab faházat és 10 darab piaci standot vásároltunk. Ezek az eszközök a nyári rendezvények lebonyolításában is szerephez jutnak. A rendezvényekhez kapcsolódva egy nagyméretű, modern sátrat is tervezünk vásárolni, amellyel segíthetjük a városi programok megvalósítását is.

Bük, Bükfürdő népszerűsítése fontos feladatunk, ezért a pályázati forrás felhasználásával magyar, valamint német, cseh és orosz nyelvű imázs katalógust készítünk, amelynek segítségével a bel-és külföldi vásárokon tudunk megjelenni. Az előző évekhez hasonlóan elkészítjük a helyi programkalauzt is.

Az internet elterjedése és a megváltozott piaci viszonyoknak megfelelően adwords kampánnyal jelenünk meg az online piacon, valamint rádiós spotokkal és televíziós megjelenéssel reklámozzuk Büköt, Bükfürdőt.

Bízunk abban, hogy a pályázat segítségével hozzájárulhatunk városunk népszerűsítéséhez és további előnyöket szerzünk a turisztikai piacon.